Moskovassa lähes 50 000 ihmistä on kokoontunut osoittamaan mieltään, kansalaisjärjestö kertoo

Mielenosoittaja otettiin kiinni protestissa viikko sitten Moskovassa. Lehtikuva/AFP Katso isompi kuva

STT

Moskovassa lähes 50 000 ihmistä on kokoontunut osoittamaan mieltään ja vaatimaan vapaita vaaleja, kertoo protestien osallistujamääriä seuraava kansalaisjärjestö The White Counter Facebookissa.

Viranomaisten mukaan paikalla olisi noin 20 000 mielenosoittajaa.

Mielenosoittajat kerääntyivät iltapäivällä Prospekt Andreja Saharovalle, minne viranomaiset olivat antaneet luvan mielenosoitukselle. Paikalla mielenosoittajia odotti massiivinen määrä poliiseja, joista osa oli mellakkavarusteissa.

Paikalla oleva uutistoimisto AFP:n toimittaja kertoo nähneensä poliisien ottaneen kiinni noin 50 ihmistä lähellä presidentin hallintorakennuksia.

Viime viikkoina tuhannet ihmiset ovat menneet kaduille vaatimaan vapaita vaaleja ja vastustaneet päätöstä sulkea oppositioehdokkaat Moskovan paikallisvaalien ulkopuolelle.

Lauantain mielenosoituksissa näkyi kylttejä, joissa vaadittiin oikeutta äänestää ja sanottiin valehtelun nyt riittävän. Monilla oli myös kylttejä, joissa oli kuvia kiinni otetuista aktivisteista.

– Olen tyrmistynyt tästä epäoikeudenmukaisuudesta kaikilla tasoilla. He eivät anna niiden ehdokkaiden olla ehdolla, joilla on tarpeeksi allekirjoituksia. He ottavat kiinni ihmisiä, jotka osoittavat mieltään rauhanomaisesti, sanoo mielenosoitukseen osallistunut 60-vuotias insinööri Irina Dargolts.

– Tuntuu kuin tämä maa olisi vanki ja sen kansalaiset panttivankeja. Kukaan ei edusta ihmisiä, sanoo aktivisti Dmitri Khobbotovsky.

Aiemmissa mielenosoituksissa poliisi on ottanut kiinni yli 2 000 ihmistä. Kaksi viikkoa sitten poliisi pidätti Moskovassa mielenosoitusten vuoksi lähes 1 400 ja viime viikonloppunakin vielä yli 800 ihmistä. Aiemmilla mielenosoituksilla ei ole ollut viranomaisten lupaa.

Oppositiojohtaja Navalnyi istuu vankilassa

Poliisi on myös pidättänyt viime viikkojen aikana mielenosoituksia järjestämässä olleita opposition nimekkäitä aktivisteja. Moskovassa on pidätetty muun muassa oppositiojohtaja Aleksei Navalnyi, joka istuu parhaillaan vankilassa 30 päivän vankeustuomion vuoksi. Viranomaiset avasivat viime viikon lauantaina myös rahanpesututkinnan Navalnyin korruptionvastaisesta säätiöstä.

Viime viikonlopun mielenosoitusten yhteydessä pidätettiin myös tunnettu aktivisti Ljubov Sobol. Hän oli tuolloin yli 20 päivää kestäneen syömälakkonsa vuoksi hyvin heikossa kunnossa. Kävelemiseen tukea tarvitsevaa Sobolia tuli pidättämään brittilehti Independentin mukaan arviolta 15 mellakkapoliisia.

Saksa ja Ranska tuomitsivat alkuviikosta Venäjän poliisin toiminnan Moskovan viime viikon lauantain mielenosoituksen hajottamisessa.

– Se rikkoo Venäjän kansainvälisiä velvoitteita ja asettaa erittäin kyseenalaiseksi oikeuden vapaisiin ja reiluihin vaaleihin, Saksan hallitus sanoi maanantaina.